KIRJALLINEN KYSYMYS E-4022/97 komissiolle esittäjä(t): Panayotis Lambrias (PPE) (14. tammikuuta 1998)

Aihe: Ecstasy-huumeeseen suhtautuminen

Äskettäin pidetyssä synteettisiä huumausaineita käsitelleessä kokouksessa Euroopan parlamentissa 27. ja 28. marraskuuta 1997, kävi ilmi, miten suuren vaaran nuorisolle muodostaa ¨ecstasy¨-nimisen aineen käyttö. Tätä ainetta, ja muitakin synteettisiä huumausaineita, tuotetaan suurissa määrissä Euroopan unionin alueella sijaitsevissa laboratorioissa, myydään hyvin halvalla ja hyvinkin nuoret voivat helposti hankkia sitä, vaikka nuorten ruumiilliselle ja henkiselle terveydelle ja kehitykselle on sen käytöstä tuhoisat seuraukset.

Komissiolta kysytään, mitä tarkastustoimenpiteitä se aikoo toteuttaa lakkauttaakseen laittomien ecstasy-huumetta tuottavien laboratorioiden toiminnan Euroopan unionissa, ja mihin toimenpiteisiin se aikoo ryhtyä nuorten valistamiseksi tämän aineen käytön aiheuttamista vaaroista.

Komission jäsenen Anita Gradinin komission puolesta antama vastaus (10. helmikuuta 1998)

Komissio kiittää arvoisaa parlamentin jäsentä siitä, että hän kiinnittää huomiota synteettisiä huumausaineita käsitelleen konferenssin tuloksiin. Euroopan parlamentti, neuvoston puheenjohtajana toiminut Luxemburg ja komissio järjestivät konferenssin 27.*28. marraskuuta 1997. Synteettisten huumausaineiden keskeistä asemaa kuvaillaan Euroopan huumausaineiden ja niiden väärinkäytön seurantakeskuksen (EMCDDA) vuoden 1997 kertomuksessa ja Euroopan poliisiviraston huumeyksikön (EDU) yleistilannetta koskevassa kertomuksessa.

Yhteisön tason yhteistyö on tällä alalla ensisijaisen tärkeää. Jäsenvaltioiden lainvalvojat vastaavat laittomien laboratorioiden havaitsemisesta ja takavarikoinnista. Komissio seuraa huumeiden ja psykotrooppisten aineiden * ja erityisesti ecstasy-huumeen * laittomaan valmistukseen soveltuvien kemiallisten aineiden yhteisön sisäistä ja ulkoista kauppaa tiettyjen huumaus- ja psykotrooppisten aineiden laittomaan valmistukseen käytettävien aineiden valmistamisesta ja saattamisesta markkinoille 14. joulukuuta 1992 annetun neuvoston direktiivin 92/109/ETY ((EYVL L 370, 19.12.1992. )) ja toimenpiteistä tiettyjen aineiden kulkeutumisen estämiseksi huumausaineiden tai psykotrooppisten aineiden laittomaan valmistukseen 13. joulukuuta 1990 annetun neuvoston asetuksen (ETY) N:o 3677/90 ((EYVL L 357, 20.12.1990. )) perusteella.

Neuvoston 16. kesäkuuta 1997 hyväksymä yhteinen toiminta uusia synteettisiä huumausaineita koskevien tietojen vaihdosta, riskien arvioinnista sekä valvonnasta edellyttää EMCDDA:n, EDU:n, jäsenvaltioiden ja komission saumatonta yhteistyötä.

Luetteloimattomien, uusien synteettisten huumeiden laittomaan valmistukseen soveltuvien kemiallisten esiasteiden osalta komissio on tehnyt neuvostolle ja Euroopan parlamentille ehdotuksen nykyisen yhteisön lainsäädännön muuttamisesta tarkkailujärjestelmän perustamiseksi. Tämä järjestelmä perustuu vapaaehtoiselle ilmoittamisjärjestelmälle, jonka lähtökohtana on se, että alan yritykset ilmoittavat viranomaisille luokittelemattomien kemiallisten aineiden epäilyttävistä lähetyksistä

Komissio on samaa mieltä siitä, että nuorille on tiedotettava ecstasy-huumeen käyttöön liittyvistä vaaroista. Huumausaineiden väärinkäytön ehkäisemistä koskeva yhteisön toimintaohjelma perustuu Euroopan yhteisön perustamissopimuksen terveyden suojelua ja sairauksien ehkäisemistä koskeviin erityisvaatimuksiin. Sen tavoitteena on kannustaa jäsenvaltioiden välistä yhteistyötä, tukea niiden toimenpiteitä sekä edistää politiikkojen ja ohjelmien yhteensovittamista niiden välillä kaikentyyppisten huumeiden ja psykotrooppisten aineiden * uudet synteettiset huumeet mukaan lukien * käytön ja niihin liittyvien riskien ehkäisemiseksi.

Ohjelma tukee kansainvälisiä kumppanuuksia, joissa keskitytään terveyttä koskeviin tiedotus- ja koulutushankkeisiin sekä paremman tietämyksen saavuttamiseen synteettisten huumeiden käyttöön liittyvistä tekijöistä (kuten näiden uusien huumeiden sosiaalisesta edustavuudesta). Tavoitteena on edistää tutkimukseen, ehkäisyyn ja ecstasy-huumeen käyttäjien hoitoon liittyvien tietojen ja taitojen yhdistämistä, tarjota mahdollisuuksia huumausainetilanteen ja lähestymismallien vertailuun eri jäsenvaltioissa, arvioida nuorten elämän näköaloja sekä selvittää, miten sosiaaliset olosuhteet vaikuttavat ehkäisytoimiin.

Hankkeiden yhteydessä määritellään yleiset periaatteet, jotka toimivat perustana tutkimusmetodologian määrittelylle, designer-huumeiden käyttäjille ja muille suunnatun asianmukaisen tiedon tuottamiselle ja levitykselle, vertaisryhmään perustuville menetelmille, sukupuolittain eriytetyille lähestymistavoille ja haittojen vähentämiselle. Huumausaineiden väärinkäytön ehkäisemistä koskevan ohjelman yhteydessä toteutuva designer-huumeiden torjunta liittyy nuorten avainhenkilöille tai huumeiden käyttäjille suunnattujen kansainvälisten hankkeiden lisäksi myös laajempaan ehkäisevään lähestymistapaan, kuten tulevaan Euroopan huumausaineiden ehkäisyviikkoon (16.*22. marraskuuta 1998). ¨Huumausaineiden väärinkäytön monialainen ehkäiseminen: kansalaisille tiedottaminen ja yhteistyö¨ -aihetta käsittelevän viikon aikana esitellään terveydenedistämis- ja ennaltaehkäisyhankkeita, ehkäisevien toimien laatua, paikallisten toimijoiden osallistumista sekä monialaisten ja kansainvälisten kumppanuuksien tuomaa lisäarvoa.